**November på Pluto**

En ny måned er i gang, og vi legger oktober bak oss. I måneden som gikk hadde vi eventyr som tema, med ekstra fokus på Bukkene Bruse. Vi dramatiserte og fortalte eventyret ved hjelp av konkreter i samlingsstunden, og sang blant annet sangen om Bukkene Bruse og Olle Bolle. Vi startet med enkelt å fortelle eventyret ved hjelp av enkle konkreter, og har hatt en progresjon utover måneden. Etter hvert som barna begynte å kjenne til eventyret, utvidet vi med forskjellige typer konkreter. Vi tullet litt med eventyret også, og har blant annet hatt samlingsstund og de tre løvene som skulle over broen hvor dinosauren bodde, samt de tre elefantene som måtte krysse broen med krabben under. Barna har storkost seg med alle variantene av eventyret, og det er tydelig at Bukkene Bruse har satt sine spor hos dem. De eldste barna er observert mens de gjenforteller hele eventyret med Duploklosser, og det er mye ”tripp trapp” rundt matbordet med skorpen som bro. Det er også herlig å høre fra dere foreldre at barna viser interesse for Bukkene Bruse hjemme. I tillegg har vi vært mye ute i det fantastiske Stavanger-høstværet, men barna storkoser seg uansett vær. Jo flere sølepytter, jo bedre. Det er også mye løv ute som vi har lekt med, og den flinke Plutogjengen er gladelig med på å koste bort blader. Planen for november er å fortsette med eventyr. Vi skal nå gå over til eventyret om Gullhår og de tre bjørnene, men gir nok ikke helt slipp på Bukkene Bruse enda! Fordi høsten og november går så fort, vil vi nok så smått starte på juleforberedelser i slutten av måneden også. Vi vil ikke røpe for mye, men det kommer nok til å bli noen formingsaktiviteter framover!

Julie har startet med foreldresamtaler, og det henger en liste i garderoben hvor dere kan skrive dere opp. Dersom ingen av datoene passer, skal vi finne en ny tid! Bare snakk med Julie.

Som nevnt tidligere, skal Julie være borte enkelte dager på grunn av studier ved UiS. Vi har hyret inn Mimi som var student hos oss i forrige periode som vikar disse dagene. Vi henger opp lapp i garderoben med de aktuelle datoene når det nærmer seg.

Vi har også fått studenter igjen! Denne gangen er det Jamina og Monica som skal være hos oss i fire uker. De går 2. året på barnehagelærerutdanningen ved UiS, og kommer også tilbake til oss tre uker i januar. De skal blant annet ha noen lederdager hvor de får kjenne på det å være pedagogisk leder, samt flere oppgaver. Fagområdene Jamina og Monica har på UiS dette året er kunst, kultur og kreativitet, samt språk, tekst og matematikk. Dette er områder som vi allerede er inne på flere ganger daglig i barnehagen, men det kan godt hende det blir noen aktiviteter med ekstra fokus på disse områdene framover.

Torsdag 16. november og fredag 17. november er det planleggingsdag i barnehagen. Barnehagen er da stengt. Personalet skal blant annet jobbe med å utvikle årsplanen, samt få et foredrag fra ressurssenteret for styrket barnehagetilbud om barn i vanskelige familiesituasjoner.

Tusen takk til dere alle for flott oppmøte på FN-dagen! Det var nydelig mat dere hadde med dere, og vi fikk inn masse penger som er sendt til Unicef. Vi gleder oss allerede til neste gang vi kan invitere dere foreldre inn på avdelingen. Det blir onsdag 13. desember på Luciadagen. Detaljer kommer senere, men det blir i hvert fall en enkel foreldrekaffe om morgenen med lussekatter og sang fra skoleklubben.

Hilsen fra Marianne, Barbro, Torill og Julie

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 30. oktober  Bakedag/  grupper | 31. oktober  Møtedag  Ute/innelek med Neptun | 1. november  Språkgrupper | 2. november  Turdag | 3. november  Utelek  Varm lunch |
| 6. november  Besøk av lærer fra UiS. Studentene har opplegg | 7. november  Møtedag  Ute/innelek med Neptun | 8. november  Språkgrupper | 9. november  Turdag | 10. november  Utelek  Varm lunch |
| 13. november  Bakedag/  grupper | 14. november  Møtedag  Ute/innelek med Neptun | 15. november  Språkgrupper | 16. november  **Planleggings-dag** | 17. november  **Planleggings-dag** |
| 20. november  Bakedag/  grupper | 21. november  Møtedag  Ute/innelek med Neptun | 22. november  Språkgrupper | 23. november  Turdag | 24. november  Utelek  Varm lunch |
| 27. november  Bakedag/  grupper | 28. november  Møtedag  Ute/innelek med Neptun | 29. november  Språkgrupper  *Julie UiS* | 30. november  Turdag  *Julie UiS* | 1. desember  Utelek  Varm lunch |